גדי קינדה

[ממוזער|גדי מחזיק תמונות החטופים האוהדים של מכבי חיפה [ענבר הימן ומתן אנגרסט במהלך מלחמת חרבות ברזל]]

**גדי (גזצ'או) רפאל קינדה** (23 במרץ 1994 – 20 במאי 2025) היה כדורגלן ישראלי ששיחק בעמדת הקשר ההתקפי.

## ביוגרפיה
גדי קינדה נולד באדיס אבבה שבאתיופיה בשם גזצ'או קינדה. כשהיה בן שלוש, עלה לישראל עם משפחתו שהשתקעה ברובע ח' באשדוד.

### קריירת מועדונים
קינדה החל לשחק כדורגל במחלקת הנוער של מ.ס. אשדוד, וב-30 ביולי 2011 ערך את הופעת הבכורה שלו בקבוצה הבוגרת כשהוא בן 17 וחצי, בתיקו 2–2 נגד בית"ר ירושלים במסגרת גביע הטוטו. ב-29 באוגוסט 2011 ערך את הופעת הבכורה שלו בליגת העל, בהפסד 0–4 למכבי תל אביב. את עונת הבכורה שלו בקבוצה הבוגרת סיים עם 28 הופעות בליגה ושלוש הופעות בגביע המדינה, ובאותה עונה גם זכה עם קבוצת הנוער בגביע המדינה לנוער, לאחר שבמשחק הגמר הבקיע את הפנדל האחרון בתום דו-קרב בעיטות הכרעה נגד מכבי חיפה. בעונת  שיחק בעיקר בקבוצת הנוער, במדיה הבקיע שמונה שערים, ובקבוצה הבוגרת רשם חמש הופעות. בעונת 2013/2014 הפך לשחקן הרכב קבוע בקבוצה הבוגרת, וב-1 בספטמבר 2013 הבקיע את שער הבכורה שלו בקריירה, בניצחון 3–2 נגד מכבי חיפה.

ב-23 בנובמבר 2013 קיבל כרטיס אדום ראשון בקריירה, בהפסד 0–3 נגד הפועל רעננה. בתום עונת  ירד עם הקבוצה לליגה הלאומית, לאחר שסיימה במקום האחרון בטבלה. בעונת 2015/2016 כבש שני שערים בליגה הלאומית, וסייע למועדון להעפיל בחזרה לליגת העל. בעונת 2016/2017 כבש שער אחד ב-16 הופעות בליגת העל. בתחילת עונת 2017/2018 הפך קינדה לשחקן מפתח בקבוצה וכבש ארבעה שערי ליגה, אך בפברואר 2018 נפצע וסיים את העונה. את עונת 2018/2019 החל במ.ס. אשדוד, שותף ב-11 משחקים וכבש שני שערים.

ב-5 בפברואר 2019 חתם בבית"ר ירושלים מליגת העל, ל-4.5 שנים תמורת כמיליון יורו שקיבלה מ.ס. אשדוד. ב-13 בפברואר 2019 ערך את הופעת הבכורה במועדון בהפסד 1–3 להפועל באר שבע. ב-23 בפברואר הבקיע את שערו הראשון בקבוצה, בניצחון 2–0 על הפועל רעננה.

ב-23 בינואר 2020 חתם לארבע שנים בקבוצת ספורטינג קנזס סיטי מליגת ה-MLS הצפון-אמריקאית. ב-1 במרץ 2020 ערך קינדה את הופעת הבכורה שלו במדי קבוצתו האמריקאית, באותו המשחק הבקיע את שערו הראשון בקבוצה, בניצחון 3–1 נגד ונקובר וייטקאפס הקנדית.

ב-4 בינואר 2024, חתם במכבי חיפה ל-3.5 שנים. ב-10 בינואר ערך הופעת בכורה בקבוצה, בניצחון 0–1 על מכבי תל אביב. את שער הבכורה בקבוצה, במסגרת ליגת העל כבש ב-18 בפברואר בתיקו 1-1 בדרבי נגד הפועל חיפה, נגדה גם ערך את ההופעה האחרונה שלו ב-29 במרץ 2025.

### נבחרות ישראל
לזכותו של קינדה שני שערים בשמונה הופעות במדי נבחרת הנוער של ישראל, וב-8 בספטמבר 2013 ערך את הופעת הבכורה שלו במדי הנבחרת הצעירה של ישראל, בניצחון 2–7 נגד אזרבייג'ן. עד שנת 2016 ערך 16 הופעות במדי הנבחרת הצעירה, בהן כבש שער אחד.

באוגוסט 2019 זומן לראשונה לסגל נבחרת ישראל הבוגרת, לקראת משחקיה מול  ו במסגרת משחקי מוקדמות יורו 2020, על-ידי המאמן האוסטרי אנדי הרצוג. ב-5 ביוני 2021, ערך את הופעת הבכורה שלו בבוגרים של נבחרת ישראל, הבקיע גם את שער הבכורה שלו בדקה ה-91, בניצחון 1–3 במשחק ידידות בחוץ מול מונטנגרו, לאחר שנכנס כמחליף.

### מחלתו ומותו
באפריל 2025 התגלה אצל קינדה סרטן הלבלב ששלח גרורות לכבד. קבוצתו של קינדה, מכבי חיפה, הודיעה לקהל אוהדי הכדורגל כי הוא סובל מ"מצב רפואי מורכב" ומאושפז בבית חולים. הדבר הביא למחוות לגדי קינדה מקבוצות רבות בליגת העל. חודש וחצי לאחר גילוי מחלתו, ב-20 במאי 2025, נפטר גדי קינדה, באותו יום הובא למנוחות בבית העלמין באשדוד.

הן בישראל והן בארצות הברית ספדו לו, כולל עמוד הטוויטר הרשמי של ה-MLS, קבוצתו לשעבר ספורטינג קנזס סיטי ושחקן הפוטבול פטריק מהומס.

קינדה השאיר אחריו את אלמנתו לירן ושתי בנותיו. מועדון נעוריו מ.ס. אשדוד, הודיע יום אחרי פטירתו כי הוא מנציח את שמו בשם קבוצת הנוער של המועדון, שתיקרא "מ.ס. גדי קינדה אשדוד".

## תארים
;בית"ר ירושלים
*גביע הטוטו: 2019/2020

## קישורים חיצוניים

## הערות שוליים

קטגוריה:כדורגלנים ישראלים
קטגוריה:קשרי כדורגל ישראלים
קטגוריה:אשדוד: כדורגלנים
קטגוריה:כדורגלני מועדון ספורט אשדוד
קטגוריה:כדורגלני בית"ר ירושלים
קטגוריה:כדורגלני ספורטינג קנזס סיטי
קטגוריה:כדורגלני מכבי חיפה
קטגוריה:כדורגלני נבחרת ישראל
קטגוריה:כדורגלנים ישראלים בארצות הברית
קטגוריה:ישראלים ילידי אתיופיה
קטגוריה:בוגרי מקיף ה' (אשדוד)
קטגוריה:עולים בשנות ה-1990
קטגוריה:ישראלים שנפטרו מסרטן הלבלב
קטגוריה:כדורגלנים שמתו במהלך הקריירה
קטגוריה:אישים הקבורים באשדוד
קטגוריה:ישראלים שנולדו ב-1994
קטגוריה:ישראלים שנפטרו ב-2025